EGO ROBERTUS*, Dei gratia Lingonensis episcopus, dedi Deo et sancto Benigno, Divionensis ecclesiae patrono, capellam de Noiant et ecclesias et caetera omnia quae pertinent ad eamdem capellam. Et quia dominus Hugo*, comes Trecasinus, presens aderat quando hanc donationem feci, dedit mihi idem comes, in testimonium hujus donationis, hunc nummum qui hic dependet, ut per ipsum donationem facerem et ecclesiae Divionensi transmitterem. Hoc autem factum est, eo tempore quo castrum Noiant obsederam: itaque nummum de manu comitis accipiens, domno Hugoni, capellano domni Jarentonis, abbatis Divionensis, tradidi, et per eum Divionensi ecclesiae donum de capella praefata et de ecclesiis et caeteris ad eam pertinentibus, transmisi, et in testimonium hujus donationis nummus iste huic cartae appensus est, quum per ipsum donatio ista facta est, laudantibus archidiaconis Vuarnerio*, Fulcone* et Pontio*, et Duranno* Runche, canonico. Ego Robertus, Lingonensis episcopus, hanc cartam scribere jussi, et sigillo meo confirmare feci. Si quis vero hanc nostrae donationis sententiam sciens obviare praesumpserit, divini se reum Judicis sciat; et, nisi resipuerit, perpetuo se anathemate dampnatum cognoscat.